Imtella' Settembru 22, 2020 - Aġġornata 23 Ta' Settembru, 2020 9:00am Fid-Dar tal-Anzjani San Ġużepp il-Fgura bħalissa hemm ftit iżjed minn 100 anzjan li għandhom il-Coronavirus. 15 minnhom irriżultaw ilbieraħ. Il-Clinical Chair tal-Ġerjatrija, Dr Brian Farrugia, qal lil TVM li s-sitwazzjoni hi serja, imma ikkontrollata. Sostna li l-maġġoranza tar-residenti nfettati bil-Covid għandhom iżjed minn 80 sena, iżda l-qagħda tagħhom hija stabbli. Intant, fl-aġġornament ta' kuljum dwar il-każi tal-Covid, l-awtoritajiet tas-saħħa qalu li fl-aħħar siegħat irriżultaw 38 każ ġdid filwaqt li fiequ 34 ruħ. Il-Clinical Chair tal-Ġerjatrija, Dr Brian Farrugia, qal li s-sitwazzjoni f'Dar San Ġużepp fil-Fgura hi kkontrollata iżda serja minħabba l-fatt li n-numru ta' pazjenti bil-covid 19 beda bi ftit u baqa' jiżdied. Bħalissa, minn 298 resident f'Dar San Ġużepp hemm ftit iktar minn 100 anzjan li għandhom il-virus. Spjega li hemm tnejn minnhom li għandhom fuq il-ħamsin sena, waqt li l-maġġoranza tagħhom għandhom fuq it-tmenin sena. "Ħafna minnhom huma stabbli u huma tajbin. Sfortuntament ikun hemm min l-infezzjoni tiggrava, l-iżjed meta jkollhom dimensja, imma għajnejna fuqhom qegħdin." Mistoqsi jekk hemmx carers, infermiera u ħaddiema oħra minn din id-dar li għandhom il-virus, Dr Farrugia qal li minħabba li d-dar hi privata m'għandux in-numru eżatt ta' carers, iżda spjega li bħalissa d-dar qed timxi bi kważi nofs il-ħaddiema tas-soltu. Qal li hemm numru ta' ħaddiema ta' din id-dar bi kwarantina u qal li hemm ċans li minnhom ikun hemm min huwa infettat. "Inġenerali meta ssaqsihom l-anzjani jgħidulek imma jiena m'għandi xejn. Il-problema hi li jistgħu jgħaddu ftit ġranet u jibdew iħossu ċertu affarijiet. L-iktar li jkollhom nuqqas t'aptit imma team tiegħi qiegħed għassa għad-deni jew nuqqas t'aptit. Hemm xi 5 bid-drip bħalissa u jekk jonqos oxygen levels nużaw oxygen concentrator." Dr Farrugia spjega li malli anzjan fid-dar jiġi ikkonfermat li għandu l-covid jiġi iżolat fil-kamra tiegħu u jittieħed f'wieħed miż-żewġ sulari fejn qed jinżammu l-pazjenti kollha li għandhom il-Covid. Kompla jgħid li t-tobba, l-infermiera, carers u cleaners qed jidħlu ħdejn dawn l-anzjani lebsin dik li tissejjaħ il-personal protective equipment. Dr Farrugia qal li kull tliet ijiem l-anzjani u l-istaff jagħmlu swab test. Staqsejna lil Dr Frarugia jekk hux qed tiġi ikkunsidrata lockdown għall-ħaddiema ta' Dar San Ġużepp. "Jekk ikun hemm bżonn kollox jsir. Imma meta ngħidu lockdown il-ħajja f'dik is-sitwazzjoni mhijiex holiday, lanqas irtir, jiġifieri saqqijiet mal-art ħdejn xulxin. Diġa hemm nies li qed jorqdu fil-home u ma jistgħux imorru d-dar u qed jagħtu servizz lill-anzjani." It-tabib Farrugia spjega li l-qraba tal-anzjani mhux jitħallew jidħlu d-dar imma jistgħu jkellmuhom bit-telefon. Hu appella lill-qraba biex ma jċemplux filgħodu minħabba li dak huwa l-iktar ħin bieżel tal-ġurnata għall-ħaddiema. Sostna li l-aħjar ħin hu bejn is-siegħa u l-ħamsa ta' waranofsinhar. Spjega li t-tobba qed iċemplu biss lill-qraba f'każ li l-anzjani jaqilbu għall-agħar. Mill-każi ġodda ta' Covid li ħarġu t-Tnejn, 15-il ruħ li kienu pożittivi huma minn Dar San Ġużepp. Intant, l-awtoritajiet tas-saħħa qalu li fl-24 siegħa ta' qabel kien hemm 38 każ ġdid ta' covid 19 minn 2,814 swab test. Fl-aħħar siegħat fiequ 34 ruħ biex b'hekk il-każi attivi jammontaw għal 678.